Akvitania

Akvitania (ransk. Aquitaine, oksitaaniksi Aquitània, baskiksi Akitania) on Ranskan historiallinen maakunta ja entinen hallintoalue. Se sijaitsee Lounais-Ranskassa ja rajoittuu lännessä Biskajanlahteen, etelässä Espanjaan ja Pyreneihin. Akvitania, Limousin ja Poitou-Charentes yhdistettiin vuoden 2016 alussa Uuden-Akvitanian hallintoalueeksi. Akvitania jakautui viiteen departementtiin: Dordogne, Gironde, Landes, Lot-et-Garonne ja Pyrénées-Atlantiques. Pääkaupunki oli Bordeaux. Asukkaita alueella oli 3 150 890 (vuonna 2007, 7,97 % Ranskan väestöstä) ja pinta-ala oli 41 308 km² (7,6 % koko Ranskan pinta-alasta). Historia Akvitanian alueesta on puhuttu ensimmäiseltä vuosisadalta eaa. lähtien. Siihen aikaan siellä asuivat akvitaanit. Akvitanialla on tarkoitettu erikokoisia alueita Pyreneiden ja Loiren välissä. Rooman vallan aikana Akvitania oli Rooman provinssi, Gallia Aquitania, joka ulottui Pyreneiltä Loirelle ja sen pääkaupunki oli aluksi Saintes, sittemmin Poitiers ja Bordeaux. Visigoottien vallan aikana Akvitania oli kuningaskunta ja noin 600–800-luvuilla se muodosti jaksoittain Akvitanian herttuakunnan ja 800-luvulta alkaen yhtäjaksoisesti. Satavuotisessa sodassa Englanti sai Akvitanian haltuunsa vuonna 1356. Ranska valtasi alueen itselleen lopullisesti Castillonin taistelussa 1453. Kaupunkeja Vuonna 2007 Akvitanian suurimmat kaupungit olivat (väkiluku suluissa): Bordeaux (235 000) Pau (85 000) Mérignac (66 000) Pessac (58 000) Bayonne (44 000) Anglet (38 000) Agen (34 000) Mont-de-Marsan (30 000) Katso myös Baskit Lähteet Aiheesta muualla Kuvia tai muita tiedostoja aiheesta Akvitania Wikimedia Commonsissa